
Техниката и технологията на стенописта е особен клон от науката, който изучава като предмет рационалното построяване на живописната творба от гледна точка на нейната материална същност. Художник, познаващ добре техниката на живописта може не само да създава дълготрайни произведения, но и най-добре да използва материалите от художествен аспект.
Техниката и технологията на живописните материали се опира на редица други науки – физика, химия, биология и т.н. Старинната техника е използвала знанията на своето време. Тези знания са се натрупвали бавно и се предавали от поколение на поколение, като са извели техниката и технологията на живописта на изумителна висота. Запазилите се до наше време паметници и творби на живописта и иконописта от миналите векове убедително потвърждават това.
Изучаването на тази дисциплина в бакалавърската степен по “Църковна живопис” е от изключителна важност, тъй като дълготрайноста на стенописните произведения изцяло зависи от задълбоченото познаване на техниката и технологията на живописта и тяхното правилно приложение.

ОЦЕНЯВАНЕ
Студентите трябва да демонстрират усвояването на учебната програма, боравенето с нови понятия и професионална терминология, както и успешното прилагане на усвоените знания в практиката. 
Контролните проверки по ТЕХНОЛОГИЯ И ТЕХНИКА НА СТЕНОПИСТА се провеждат в края на ІІІ семестър, като студентите попълват тест. Изпитът по дисциплината се провежда в края на ІV  семестър, като студентите развиват поставени им два въпроса от изучавания материал по предварително зададен конспект и участват в събеседване по дадения от тях отговор.
